ระวังมิจฉาชีพปลอมแปลงใบสำคัญแสดงการจดทะเบียนห้างหุ้นส่วนบริษัท หลอกลวงให้ร่วมลงทุนหรือทำธุรกรรม
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า ได้รับเรื่องร้องเรียนจากประชาชน ว่า มีธุรกิจหรือผู้ไม่หวังดี นำใบสำคัญแสดงการจดทะเบียนห้างหุ้นส่วนบริษัท (แบบ พค.0401) ซึ่งเป็นเอกสารที่ออกให้หลังจากที่รับจดทะเบียนฯ เพื่อแสดงว่าได้จดทะเบียนเป็นนิติบุคคลตามประมวลกฎหมายแพ่งและพาณิชย์เรียบร้อยแล้ว นำไปปลอมแปลงเป็นชื่อธุรกิจของตนเอง ซึ่งจากการตรวจสอบกรณีดังกล่าวไม่พบว่า มีการจดทะเบียนจัดตั้งธุรกิจจริงและได้มีการตัดต่อข้อความนำไปอ้างความน่าเชื่อถือแก่ประชาชนที่พบเห็น ซึ่งถือว่าเป็นการปลอมแปลงเอกสารทางราชการ สร้างความเสียหายต่อความน่าเชื่อถือและเข้าข่ายหลอกลวงประชาชน โดยขณะนี้อยู่ระหว่างรวบรวมพยานหลักฐานเพื่อดำเนินคดีนำตัวผู้กระทำผิดมาลงโทษต่อไปขอเตือนประชาชนให้ใช้ความระมัดระวังก่อนร่วมลงทุน หรือทำธุรกรรม โดยการตรวจสอบ แบบ พค.0401 ว่าเป็นของจริงหรือไม่ สามารถพิจารณาได้จากชื่อของนิติบุคคลต้องพิมพ์เป็นภาษาไทยเท่านั้น และต้องมีลายน้ำเป็นตราสัญลักษณ์กระทรวงพาณิชย์ หรือนำเลขทะเบียนนิติบุคคลไปตรวจสอบข้อมูลนิติบุคคลผ่าน 2 ช่องทาง คือ 1) Mobile Application: DBD e-Service และ 2) เว็บไซต์กรมฯ www.dbd.go.th ซึ่งไม่เสียค่าใช้จ่าย และใช้งานระบบได้ตลอด 24 ชั่วโมง